DOKUMENT TA’ ĦIDMA TAL-PERSUNAL TAL-KUMMISSJONI Valutazzjoni tal-programmi ta' riforma nazzjonali nazzjonali u l-programmi ta' stabbilità għaż-ŻONA TAL-EURO għall-2014 Li jakkumpanja d-dokument Rakkomandazzjoni għal Rakkomandazzjoni tal-Kunsill dwar l-implimentazzjoni tal-linji gwida wiesgħa għall-politiki ekonomiċi tal-Istati Membri li l-munita tagħhom hija l-Euro /* SWD/2014/0401 final */





WERREJ Sommarju eżekuttiv. 3 1............ Introduzzjoni 5 2............ Il-valutazzjoni taż-Żona tal-Euro u l-aġenda politika. 5 2.1......... Il-politika ta' riforma strutturali 5 2.2......... Il-politika fiskali 11 2.3......... Il-politika tas-settur finanzjarju. 15 Sommarju eżekuttiv Hemm sinjali ġenwini li bħalissa għaddej irkupru dejjiemi fiż-Żona tal-Euro. Għalkemm l-irkupru huwa wieħed fraġli, kull ma jmur qiegħed aktar jissaħħaħ u jinfirex mal-UE kollha. Matul is-sena li għaddiet it-tkabbir kien wieħed pożittiv fil-maġġoranza tal-Istati Membri u l-prospetti tjiebu saħansitra f'dawk l-Istati li huma aktar vulnerabbli. Fl-2014 it-tkabbir reali tal-PDG fiż-Żona tal-Euro mistenni javvanza b'ritmu moderat qabel ma jirnexxielu jikseb aktar ritmu fl-2015. Il-kundizzjonijiet tas-suq tax-xogħol bdew jitjiebu u l-qgħad għandu jkompli jonqos għalkemm b'mod gradwali fil-biċċa l-kbira tal-Istati Membri. Ix-xenarju fiskali aggregat taż-Żona tal-Euro kompla jitjieb, hekk kif l-isforzi l-kbar ta' konsolidazzjoni implimentati f'dawn l-aħħar snin f'kundizzjonijiet ekonomiċi diffiċli, qed iħallu l-frott. Madanakollu, id-djun pubbliċi u privati għolja u l-pressjonijiet relatati mad-diżingranaġġ f'ambjent ta' inflazzjoni mrażżna, possibbiltajiet dgħajfa għal investiment produttiv taħt sistema finanzjarja frammentata u li qed tirkupra u l-livelli għolja mhux aċċettabbli ta' qgħad, huma kollha effett tal-kriżi u joħolqu sfidi biex minn irkupru fraġli mmorru lura għal tkabbir u xogħlijiet b'saħħithom u sostenibbli. Biex jintlaħqu dawn l-isfidi, il-livell għoli ta' interkonnettività u r-riperskussjonijiet potenzjalment kbar bejn l-Istati Membru taż-Żona tal-Euro jkomplu jpoġġu responsabbliltà speċifika fuqhom biex jieħdu azzjoni ambizzjuża u koordinata f'dawk l-oqsma ta' importanza partikolari għal UEM (Unjoni Ekonomika u Monetarja) li tiffunzjona tajjeb. Kemm l-Istati Membri taż-Żona tal-Euro kif ukoll l-istituzzjonijiet tal-UE għamlu progress sinifikanti biex jimplimentaw ir-rakkomandazzjonijiet taż-Żona tal-Euro għall-2013. L-Istati Membri, speċjalment dawk vulnerabbli, komplew bil-konsolidazzjoni fiskali u r-riformi strutturali, filwaqt li fil-livell tal-UE ttieħdu passi għall-approfondiment tal-UEM, partikolarment fil-qasam tal-Unjoni Bankarja u fl-applikazzjoni tal-qafas ta' governanza ekonomika u baġitarja msaħħaħ. Madanakollu, l-implimentazzjoni ta' rakkomandazzjonijiet speċifiċi għal Stati Membri individwali taż-Żona tal-Euro u ż-Żona tal-Euro inġenerali għadha mhix kompluta u għad baqa' sfidi. Għall-Istati Membri taż-Żona tal-Euro hija meħtieġa azzjoni ambizzjuża u koordinata f'għadd ta' oqsma; · il-politika ta' riforma strutturali; l-ibbilanċjar mill-ġdid fiż-Żona tal-Euro għadu għaddej, iżda sa issa kien wieħed assimetriku u ma sarx progress fl-aġġustament tal-bilanċi pożittivi fil-konijiet kurrenti. Id-diżingranaġġ fis-settur privat għadu lura f'ħafna Stati Membri taż-Żona tal-Euro. U l-livelli ta' qgħad f'ċerti Stati Membri taż-Żona tal-Euro għadhom għoljin b'mod inaċċettabbli. Minħabba l-interkonnettività għolja fiż-Żona tal-Euro, tibqa' meħtieġa azzjoni ta' riforma strutturali ambizzjuża biex jiġi żgurat il-funzjonament tajjeb tal-UEM, biex tiġi promossa l-konverġenza u biex jitnaqqsu aktar ir-riskji għall-istabbiltà, il-potenzjal tat-tkabbir futur u l-koeżjoni soċjali fiż-Żona tal-Euro, waqt li jitqiesu r-riperkussjonijiet potenzjalment kbar ta' riformi bħal dawn · Bis-saħħa tal-isforzi l-kbar li saru fis-snin li għaddew, il-konsolidazzjoni fiskali tista' tibqa' għaddejja b'pass aktar gradwali. Madanakollu, huwa meħtieġ sforz kontinwu biex jitnaqqsu l-livelli għolja ta' dejn u nimxu lejn Objettivi ta' Terminu Medju (MTO). Huwa essenzjali li l-aġġustament isir b'tali mod li jiffavorixxi kemm jista' jkun it-tkabbir, jiġifieri taħlita ta' infiq u dħul aktar favur it-tkabbir u żieda fl-effiċjenza tal-infiq. F'dan ir-rigward, l-Istati Membri taż-Żona tal-Euro għandhom responsabbiltà speċifika, f'li jiżguraw qagħda tal-politika taż-Żona tal-Euro inġenerali xierqa u r-riperkussjonijiet potenzjalment kbar bejn l-Istati membri taż-Żona tal-Euro għas-sostenibbiltà tal-finanzi pubbliċi. · Is-settur finanzjarju: l-aċċess għall-finanzi, b'mod partikolari għall-SMEs għadu diffiċli f'ħafna Stati Membri taż-Żona tal-Euro u b'hekk hemm ir-riskju li jxekkel l-irkupru ekonomiku kif ukoll il-funzjonament propju tal-UEM. Ir-riskju ta' diskrepanza tal-likwidità għall-investiment produttiv fl-Ewropa għadu għoli, fl-isfond ta' pressjonijiet kontinwi ta' diżingranaġġ u ta' frammentazzjoni tas-suq li għadha sinifikanti, u dan qed ixekkel il-funzjonament xieraq tal-UEM. Flimkien mal-ħolqien ta' unjoni bankarja, hemm bżonn ta' għadd ta' inizjattivi relatati mal-iffinanzjar tal-ekonomija fuq terminu twil. It-tiswija ulterjuri tal-karti tal-bilanċ tal-banek u t-tisħiħ kontinwu tal-ilqugħ ta' ekwità, fejn meħtieġ, se jikkontribwixxu aktar għat-tiswija tal-kanal ta' kreditu. 1. Introduzzjoni L-irkupru ekonomiku taż-Żona tal-Euro, li beda fit-tieni kwart tal-2013, mistenni jkompli jinfirex mal-pajjiżi kollha u jissaħħaħ aktar filwaqt li fl-istess ħin, isir aktar bilanċjat mal-ixprunaturi tat-tkabbir. Madankollu, l-irkupru għadu wieħed fraġli, kif inhu tipiku wara kriżijiet finanzjarji kbar. F'dan il-kuntest, in-natura tal-isfidi li qed taffaċċja ż-Żona tal-Euro qed tinbidel. Sa xi ftit tas-snin ilu biss, il-kwistjonijiet ta' politika ewlenin iffukaw fuq l-istabbiliment tal-kredibbiltà baġitarja b'defiċits bla rażan u b'dejn pubbliku li jiżdied b'rata mgħaġġla; il-waqfien ta' ċrieki ta' reazzjoni negattivi bejn is-sovrani u s-settur bankarju u s-soluzzjoni ta' problemi tal-ekonomija reali li kienet ikkaratterizzata b'defiċits fil-kontijiet kurrenti mhux sostenibbli, it-telf inkwetanti tal-kompetittività, iż-żieda fid-djun privati u l-prezzijiet għolja tad-djar. Azzjoni politika ambizzjuża, kemm fil-livell tal-UE u kif ukoll fil-livell tal-Istati Membri ħadet liż-Żona tal-Euro lil hinn minn dan. L-isfidi ewlenin taż-Żona tal-Euro issa jirrigwardaw l-impatt persistenti li l-pressjonijiet tad-diżingranaġġ f'ħafna pajjiżi għandhom fuq it-tkabbir fuq terminu medju u l-livelli għolja inaċċettabbli ta' qgħad u inugwaljanza; is-sostenibbiltà tad-djun privati u pubbliċi f'kuntest ta' diżinflazzjoni kompetittiva; il-ħtieġa li jiġi pprovdut kreditu għall-investimenti vijabbli f'ekonomiji vulnerabbli taħt sistema finanzjarja li qed tirkupra. Dawn ma għandhomx jitqiesu b'mod iżolat iżda bħala sistema kumplessa ta' varjabbli ekonomiċi interattivi, li jenfasizzaw l-importanza ta' taħlita ta' politiki konsistenti u koordinati fil-livell politiku nazzjonali u taż-Żona tal-Euro. Fit-taqsima li ġejja, l-aġenzija politika speċifika taż-Żona tal-Euro li tiżgura UEM li tiffunzjona tajjeb hija vvalutata b'attenzjoni partikolari għall-kwistjonijiet tar-riforma strutturali, il-politika fiskali u l-politiki relatati mas-settur finanzjarju. 2. Il-valutazzjoni taż-Żona tal-Euro u l-aġenda politika 2.1. Il-politika ta' riforma strutturali L-ibbilanċjar mill-ġdid fiż-Żona tal-Euro għadu għaddej u jinsab fi stadju avvanzat ħafna. Fil-pajjiżi fil-periferija taż-Żona tal-Euro, li esperjenzaw defiċits għolja fil-kontijiet kurrenti qabel il-bidu tal-kriżi finanzjarja, seħħ aġġustament sinifikanti. Fil-verità, bħala grupp, dawn il-pajjiżi vulnerabbli rreġistraw bilanċ pożittiv ta' madwar 1,3 % tal-PDG tagħhom fl-2013, li huwa mistenni li jibqa' jiżdied għal 2,0 % fl-2015. Parti kbira minn dan l-aġġustament mhix ċiklika, u għalhekk mhux se titneħħa ladarba s-sitwazzjoni ekonomika globali titjieb. L-aġġustament kien il-prodott ta' tnaqqis strutturali fid-domanda domestika, u aktar u aktar, ta' prestazzjoni mtejba fl-esportazzjoni. Minħabba li dan l-aġġustament kien dovut għal domanda domestika aktar baxxa flimkien ma' tnaqqis fil-prodott potenzjali, dan iġib miegħu spejjeż ekonomiċi u soċjali għoljin. Minħabba d-dejn privat u pubbliku għoli f'dawn il-pajjiżi u x-xkiel relatat fuq id-domanda domestika, it-tkabbir futur se jkollu jiddependi fuq kollox fuq l-esportazzjonijiet, li se jgħinu jżommu pożizzjonijiet esterni sodi. F'dan ir-rigward, il-biċċa l-kbira tal-pajjiżi vulnerabbli għamlu progress importanti lejn l-irkupru tal-kompetittività tal-ispejjeż li ġew akkumulati qabel il-kriżi. Il-proċess ta' bbilanċjar mill-ġdid għadu 'l bogħod milli jitlesta u l-effett tad-dejn għadu jinħass. Minkejja l-aġġustament fil-flussi, l-istokkijiet tad-dejn estern huma għolja ħafna fil-biċċa l-kbira tal-pajjiżi vulnerabbli. F'dan il-kuntest, id-dikotomija bejn dawn il-pajjiżi obbliganti u l-"kredituri" tagħhom taż-Żona tal-Euro issostitwixxiet id-dikotomija tradizzjonali bejn il-pajjiżi b'defiċit u l-pajjiżi b'bilanċ pożittiv. It-titjib fil-kontijiet kurrenti ma wassalx għal tnaqqis proporzjonali fil-proporzjonijiet NIIP-għal-PDG minħabba t-tkabbir fqir fl-output nominali, u f'ċerti każijiet ukoll minħabba l-effetti ta' valutazzjoni negattivi sinifikanti (sal-punt li effetti ta' valutazzjoni bħal dawn jirriflettu ż-żieda fil-valur ta' obbligazzjonijiet barranin, e.ż. iż-żieda fil-prezzijiet ta' ekwità domestika propjetà tal-barranin, jistgħu jkunu sintomu tal-kunfidenza tas-swieq fl-ekonomiji kkonċernati). Il-Grafika 1 turi li l-pajjiżi taż-Żona tal-Euro bl-ogħla livelli ta' obbligazzjonijiet esterni netti huma dawk fejn it-tkabbir u/jew l-inflazzjoni kienu baxxi ħafna. Dan effettivament ixekkel tnejn mill-kanali ewlenin, li storikament fil-passat kienu ta' importanza kbira biex jiġi ttrattat id-dejn eċċessiv. Għalhekk biex il-livelli għolja ta' dejn estern jitnaqqsu għal livelli aktar sostenibbli, jeħtieġ li l-bilanċi tal-kontijiet kurrenti jkunu sostnuti fil-futur, u f'ċerti każijiet jista' jkun meħtieġ aktar titjib. Filwaqt li l-pajjiżi kollha vulnerabbli issa jirreġistraw bilanċi tal-kontijiet kurrenti li huma konsistenti mal-iżgurar ta' mogħdija stabbli tal-proporzjonijiet NIIP-għal-PDG tagħhom, tnaqqis mgħaġġel b'mod raġonevoli f'dawn il-proporzjonijiet, f'ċerti każijiet ikun jeħtieġ negozju saħansitra ogħla u bilanċi pożittivi fil-kontijiet kurrenti. Barra minn hekk, l-aġġustament kien wieħed assimetriku u ma sarx progress fl-aġġustament tal-bilanċi pożittivi fil-konijiet kurrenti. Dan wassal biex il-kont kurrenti taż-Żona tal-Euro mexa għal bilanċ pożittiv ta' madwar 2,2 % fl-2013, u huwa previst li se jiżdied bi ftit għal 2,3 % fl-2014 u l-2015 (ara l-Grafika 2). Ir-riskji li ġejjin minn bilanċ pożittiv bħal dan huma l-piż żejjed fuq id-domanda domestika u għalhekk fuq il-kapaċità li ż-Żona tal-Euro tikber, iżda wkoll il-possibbiltà ta' apprezzament tal-Euro. Permezz tal-effett tiegħu fuq id-domanda esterna u l-aġġustament tal-prezzijiet u l-ispejjeż, dan jista' jfixkel l-isforzi tal-pajjiżi periferiċi biex dawn jiksbu mill-ġdid il-kompetittività tagħhom, u filwaqt li permezz tal-effett tiegħu fuq l-introjtu disponibbli, jagħti bażi usa' lid-diżinflazzjoni. Grafika 1: Id-dejn estern u t-tkabbir nominali || Grafika 2: Dekompożizzjoni ġeografika tal-bilanċ tal-kont kurrenti taż-Żona tal-Euro || Nota: IT, LV, LU (2013Q3), MT (2013Q2), FR (2012Q4); NIIP immultiplikat b'(-1) Sors: Eurostat, AMECO || Sors: Eurostat Il-bilanċ pożittiv tal-kont kurrenti taż-Żona tal-Euro li dejjem jikber huwa sinjal ta' aggregat dgħajjef ta' domanda domestika. Hekk kif ir-rati ta' imgħax huma eqreb il-limitu inferjuri ta' żero, il-politika monetarja għandha ambitu limitat għal ebda ambitu biex tixpruna d-domanda. Bl-istess mod, il-politika fiskali tidher kostretta b'mod ekwu fil-biċċa l-kbira tal-pajjiżi. Ukoll minħabba l-ambitu limitat għad-domanda domestika li qed tiżdied fil-pajjiżi periferiċi, domanda domestika ogħla min-naħa tal-pajjiżi b'bilanċ pożittiv huwa l-unika mod ieħor li bih tista' tingħalaq id-differenza fir-rendiment taż-Żona tal-Euro inġenerali. Barra minn hekk, id-defiċit tad-domanda domestika fiż-Żona tal-Euro inġenerali għandu t-tendenza li joħloq pressjoni 'l isfel fuq il-prezzijiet. L-ambjent "lowflation" – b'rata ta' inflazzjoni aktar baxxa mid-definizzjoni tal-BĊE ta' stabbiltà tal-prezzijiet hawn taħt, iżda qrib it-2 fil-mija – jagħmilha aktar diffiċli għall-pajjiżi periferiċi biex dawn jiksbu l-aġġustament meħtieġ fi prezzijiet relattivi. F'dan ir-rigward, minħabba riġiditajiet nominali; inflazzjoni baxxa ħafna persistenti tista' tostakola wkoll l-aġġustamenti meħtieġa fil-pagi reali, u din għandha riperkussjoni importanti fuq l-okkupazzjoni u l-qgħad. Aġġustament aktar simetriku fiż-Żona tal-Euro jista' jagħmel l-aġġustament inġenerali aktar faċli u orħos u jimmodera wkoll il-bilanċ pożittiv taż-Żona tal-Euro inġenerali. Id-diżingranaġġ fis-settur privat mhux finanzjarju għadu lura f'ħafna pajjiżi Ewropej. Id-dejn estern għoli fil-pajjiżi vulnerabbli huwa riflessjoni tad-dejn għoli tas-setturi domestiċi, kemm dawk privati u kif ukoll dawk pubbliċi. Fis-sitwazzjoni attwali, b'mod partikolari huma l-pressjonijiet tad-diżingranaġġ fis-settur privat li jaffettwaw il-familji u n-negozji, li qed iżommu lura l-konsum u l-investiment. Kif turi l-Grafika 3, il-livelli ta' dejn f'numru ta' pajjiżi taż-Żona tal-Euro huma għoljin ħafna, u f'għadd ta' każijiet ma ġie rreġistrat l-ebda tnaqqis mill-bidu tal-kriżi. B'mod partikolari, id-diżingranaġġ fis-settur korporattiv kien kajman ħafna u d-dejn naqas biss fi ftit pajjiżi. Anki f'każijiet fejn seħħ xi diżingranaġġ, id-daqs tal-aġġustament osservat sa issa fil-proporzjon ta' dejn-għal-PDG huwa biss sehem limitat miż-żieda ta' qabel il-kriżi, u dan jissuġġerixxi li t-tnaqqis fl-istokkijiet pendenti ta' dejn privat għadu f'fażijiet bikrin. Minkejja t-tkabbir imrażżan ta' kreditu ġdid, it-tkabbir batut jew saħanistra negattiv tal-PDG kien qed ixekkel it-tnaqqis fil-proporzjonijiet tad-dejn. Grafika 3 Id-dejn tas-settur privat, NFCs (xellug) u familji (lemin, % mill-PDG || 3. Sors: Eurostat. Nota: ċifri kkonsolidati ppreżentati għall-NFCs. Id-dejn jinkludi self u titoli minbarra l-ishma, esklużi d-derivattivi finanzjarji. Il-LU eskluż fil-figura dwar id-dejn tal-NFC. Il-qgħad laħaq it-12 % fl-2013, u dan jirrifletti żieda ta' 0.7 pps mill-2012. Ir-rati ta' qgħad żdiedu b'mod qawwi f'terz tal-Istati Membri taż-Żona tal-Euro, inkluż f'numru ta' pajjiżi fejn ir-rati kienu diġà għoljin ħafna. L-aġġustament għadu kajman u s-sehem tal-qgħad fuq terminu twil kompla jikber, sakemm laħaq 50 % tal-qgħad totali fl-2013, u b'hekk kabbar ir-riskju li l-qgħad isir dejjem aktar strutturali. L-ispejjeż tax-xogħol tal-unitajiet reali kibru b'rata anqas mgħaġġla f'pajjiżi b'rati ta' qgħad akbar, stabbilizzaw it-telf tax-xogħol filwaqt li mmiraw li jikkontrollaw id-diverġenzi tal-qgħad fost il-pajjiżi taż-Żona tal-Euro. Minkejja dan, ir-riskju li l-qgħad isir anqas reattiv għad-dinamiċi tal-paga għadu hemm. Il-proċess ta' riallokazzjoni tar-riżorsi beda wkoll isir effettiv, hekk kif il-pagi nominali fis-settur mhux kummerċjabbli tbaxxew b'mod aktar sinifikanti meta kkumparati mas-setturi kummerċjabbli; żvilupp indikattiv tal-kundizzjonijiet biex ix-xogħol jersaq lil hinn mis-settur mhux kummerċjabbli għal dak kummerċjabbli. Din ir-riallokazzjoni hija tabilħaqq importanti ferm għal titjib sostenibbli ta' pożizzjonijiet esterni f'pajjiżi li matul is-sena l-oħra akkumulaw pożizzjonijiet ta' investiment nett fil-biċċa l-kbira negattiv. Is-sitwazzjoni soċjali fiż-Żona tal-Euro iddeterjorat matul il-kriżi, u kważi l-indikaturi soċjali kollha marru għall-agħar fl-2012 (għaldaqstant dan jirrifletti l-introjtu tal-2011), ħlief għas-sehem tan-nies f'familji ta' intensità tax-xogħol baxxa. Is-sitwazzjoni b'mod partikolari ħżienet aktar għall-popolazzjoni fl-età tax-xogħol, li l-aktar li ntlaqtet direttament mid-deterjorazzjoni tal-kundizzjonijiet tas-suq tax-xogħol. Il-livelli attwali huma kollha akbar mil-livelli ta' qabel il-kriżi. Il-livell ta' riskju ta' faqar huwa ta' 17 %, id-deprivazzjoni materjali estrema 7,6 %, il-livell ta' nies f'familji ta' intensità tax-xogħol baxxa ħafna 10,5 %, ir-rata ta' faqar fost dawk li jaħdmu 10,6 %, u fl-aħħar nett, l-ispariġġ tal-faqar 23.4 %. Mill-2010, dawn il-pajjiżi li l-aktar li ntlaqtu ħażin mill-kriżi raw ir-rata ta' deprivazzjoni materjali severa tagħhom tiżdied ħafna f'daqqa, filwaqt li numru ta' Stati Membri żammew il-biċċa l-kbira ta' indikaturi tal-faqar tagħhom stabbli. L-effetti potenzjali tal-iżviluppi soċjali fuq it-tkabbir fuq terminu twil u s-sostenibbiltà tad-dejn pubbliku huma bosta[1]. Fil-fatt, il-faqar jaffettwa l-produttività permezz tal-aċċess għall-edukazzjoni u s-servizzi tas-saħħa, filwaqt li l-inugwaljanza għandha effetti dinamiċi fuq it-tkabbir permezz tal-akkumulazzjoni tad-dejn privat u t-tkabbir fil-konsum. Barra minn hekk, ir-rata ta' faqar u qgħad ogħla tista' taffettwa l-"għeja fir-riformi", li tista' tfixkel l-irkupru meħtieġ fl-EA b'mod sostanzjali, u min-naħa l-oħra taffettwa s-sostenibbiltà tal-finanzi pubbliċi f'pajjiżi vulnerabbli. Biex dawn l-isfidi għall-funzjonament tajjeb taż-Żona tal-Euro jonqsu neħtieġu implimentazzjoni ambizzjuża tar-rifromi strutturali li jwasslu għal ekonomija aktar flessibbli. Ir-riformi strutturali ma jikkontribwixxux biss għal proċess ta' bbilanċjar mill-ġdid durabbli, iżda wkoll jaffettwaw l-impatt negattiv tad-diżingranaġġ tal-familji: l-aġġustament tal-paga reali aktar qawwi jwassal għal reazzjoni ta' okkupazzjoni mingħajr skossi, u konsegwentement tar-rendiment reali, filwaqt li aġġustament iktar mgħaġġel fil-prezzijiet jippermetti wkoll aġġustament aktar mgħaġġel fir-rata ta' imgħax reali lejn il-livell ta' ekwilibriju. Barra minn hekk, ir-riformi huma strumentali għar-rilanċ ta' tkabbir inklużiv u sostenibbli u biex tiġi stimulata l-okkupazzjoni, li min-naħa l-oħra tikkontribwixxi għas-sostenibbiltà tad-dejn privat u pubbliku, u tħares is-sistemi ta' protezzjoni soċjali fi żminijiet ta' konsolidazzjoni fiskali. Minħabba l-interkonnettività għolja bejn l-Istati Membri taż-Żona tal-Euro hemm rikperkussjonijiet potenzjalment kbar marbuta mal-implimentazzjoni tar-riformi strutturali. In-negozju u l-kompetittività huma fost il-kanali ewlenin li minnhom jiġu trażmessi r-riperkussjonijiet. Ir-riformi fis-swieq tal-beni, is-servizzi u x-xogħol, kif ukoll ċerti riformi tat-taxxa jistgħu jaffettwaw l-okkupazzjoni u t-tkabbir fl-Istat Membru li jimplimentahom, u għalhekk id-domanda għall-beni u s-servizzi minn Stati Membri oħra. Xi riformi jistgħu jipproduċu riperkussjonijiet permezz tas-swieq finanzjarji meta r-riformi jżidu l-kapaċità tal-Istat Membru li jirreżisti xokkijiet esterni u jillimitaw ir-riskju ta' kontaġju ta' primjums tar-riskju f'każ ta' tħassib rigward is-sostenibbiltà tad-dejn. Barra minn hekk, f'oqsma fejn riforma strutturali hija meħtieġa fil-pajjiżi kollha taż-Żona tal-Euro jew fil-biċċa l-kbira tagħhom, riforma koordinata tista' tgħin tikkomunika l-effetti usa' tal-protezzjoni soċjali tar-riforma strutturali, filwaqt li l-benchmarking, it-tagħlim reċiproku u l-iskambju tal-aħjar prattiċi jistgħu jipprovdu benefiċċji addizzjonali. L-Istati Membri vulnerabbli dan l-aħħar għaddew minn rifromi strutturali inkredibbli. Minkejja li huwa meħtieġ aktar progress biex jinħolqu opportunitajiet għall-investiment, dawn il-kisbiet, se jgħinu biex iċaqilqu r-riżorsi lejn il-produzzjoni ta' beni u servizzi kummerċjabbli, ikabbru l-kompetittività esterna u jagħtu spinta lill-produttività. Fl-Istati Membri fiż-żona ewlenija, b'mod inġenerali l-isforzi għar-riforma sa issa ma kinux daqshekk ambizzjużi. Għalhekk riformi xierqa fil-pajjiżi ewlenin u simetrija akbar fl-aġġustament ikunu utli biex tiġi stimulata d-domanda domestika fil-pajjiżi kredituri, kif ukoll fiż-Żona tal-Euro kollha, u biex jiġu ffaċilitati l-isforzi għall-irkupru tal-kompetittività u biex isir tkabbir fil-periferija. Il-politiki li jikkontribwixxu għal żieda fl-investiment huma partikolarment kruċjali, peress li jagħtu spinta lid-domanda fuq terminu qasir u jżidu t-tkabbir potenzjali fil-futur. Hawnhekk, riformi fis-suq tal-beni bil-għan li jtejbu l-kompetizzjoni f'setturi mhux kummerċjabbli, b'mod partikolari jħeġġu l-investiment u jiffaċilitaw l-iżvilupp ta' dawn is-setturi. B'mod ġenerali, l-isforzi għal riforma strutturali fuq is-suq tal-beni kienu limitati. Sa issa kien hemm biss progress limitat ħafna fl-implimentazzjoni tal-miżuri rakkomandati fis-servizzi, inkluż riformi biex jitneħħew restrizzjonijiet mhux ġustifikati għall-aċċess u l-eżerċizzju tal-professjonijiet, u biex jitnaqqsu l-ostakli għad-dħul fil-bejgħ bl-imnut. Permezz ta' rifomi tal-ambjent tan-negozju inkiseb progress limitat (eż. burokrazija, infurzar tal-kuntratti, bidu ta' negozju, appoġġ għall-SMEs, proċeduri ta' insolvenza, pagamenti tard). Ittieħdu xi azzjonijiet biex jissaħħaħ il-qafas tal-kompetizzjoni, iżda f'ċerti pajjiżi għad fadal xi jsir biex tissaħħaħ l-indipendenza u l-effettività tal-awtorità tal-kompetizzjoni. Neħtieġu wkoll aktar riformi fil-qasam tar-R&Ż u l-innovazzjoni u fl-industriji li jużaw netwerk, speċjalment fil-qasam ferrovjarju. F'ħafna Stati Membri hemm skop u ħtieġa biex titjieb l-istruttura tat-tassazzjoni biċ-ċaqliq tat-taxxi lil hinn mix-xogħol u d-dħul korporattiv lejn bażijiet tat-taxxa anqas detrimentali bħall-konsum, l-ambjent u t-taxxi rikorrenti fuq il-proprjetà. Barra minn hekk, il-kompożizzjoni tat-taxxi fiż-Żona tal-Euro hija mmirata wisq lejn it-tassazzjoni fuq ix-xogħol. Il-porzjon ta' taxxa fiż-Żona tal-Euro huwa aktar minn 45 %, jiġifieri ħafna ogħla minn dak tal-membri mhux Ewropej tal-OECD (ara t-Tabella 1). Tabella 1. Porzjon medju ta' taxxa għal persuna waħda bbażat 100 % fuq qligħ medju, l-ebda wild (%). || 2013 || Bidla 2013-2009 Żona tal-Euro || 46.5 || -0.2 OECD – Medja || 35.9 || 0.7 L-Awstralja || 27.4 || 0.7 Il-Kanada || 30.7 || 0.5 Il-Ġappun || 31.6 || 2.5 In-New Zealand || 16.9 || -1.2 L-Isvezja || 42.9 || -0.3 L-Istati Uniti || 31.3 || 1.3 Ir-Renju Unit || 31.5 || -0.9 OECD (2010), "Taxing Wages: Comparative tables", Statistika tat-taxxi tal-OECD (bażi ta' dejta). Il-porzjon medju ta' taxxa taż-Żona tal-Euro huwa kkalkulat bħala l-medja ponderata tal-15-il Stat Membru taż-Żona tal-Euro li huma membri tal-OECD. Il-proċess tar-riallokazzjoni tar-riżorsi għandu jiġi ffaċilitat permezz ta' swieq tax-xogħol fluwidi kemm fil-livell tal-Istati Membri u kif ukoll fil-livell taż-Żona tal-Euro. Fl-aħħar snin, f'numru ta' pajjiżi taż-Żona tal-Euro ġew implimentati riformi li jsaħħu l-aġġustament tas-suq tax-xogħol, bħall-introduzzjoni ta' tibdiliet fid-definizzjoni ta' tkeċċijiet ġusti jew fid-daqs ta' pagamenti għat-tmiem tal-impjieg, iżda wkoll riformi li jaffiċilitaw il-flessibbiltà tat-tluq billi jirrevedu r-regoli ta' tkeċċija. Ġew introdotti miżuri speċifiċi li jżidu d-diżinċentiv kontra kuntratti temporanji u kuntratti atipiċi biex titnaqqas is-segmentazzjoni fis-suq tax-xogħol, iżda tal-aħħar tibqa' sfida sinifikanti tas-suq tax-xogħol għall-futur. Il-piż amministrattiv jew l-alternattivi ta' riallokazzjoni f'każ ta' tkeċċija tnaqqsu wkoll f'diversi pajjiżi. Ir-riformi fis-sistemi tal-benefiċċji tal-qgħad għandhom jappoġġaw it-tranżizzjonijiet lura għax-xogħol, l-ewwel nett billi jaġġustaw it-tfassil tal-benefiċċji tal-qgħad tul il-perjodu tal-qgħad u f'ċerti każijiet billi jsaħħu l-kundizzjonalitajiet tat-tiftix tax-xogħol. Miżuri li jagħmluha faċli għal inċentivi jinkludu t-tnaqqis fil-livell massimu ta' benefiċċji, l-adattament tat-tfassil tal-benefiċċji matul il-perjodu ta' qgħad, it-tnaqqis fit-tul ta' żmien tal-benefiċċji, u kriterji għall-eliġibbiltà aktar stretti. Diversi Stati Membri saħħew mill-ġdid is-sistema tal-ALMPs tagħhom, b'mod partikolari permezz ta' għajnuna għat-tiftix tax-xogħol imfassla apposta għalihom flimkien mat-trażżin tar-rekwiżiti għar-riċeviment kontinwu tal-benefiċċji. Fl-isforzi tagħhom biex jindirizzaw il-faqar, flimkien mal-miżuri ta' attivazzjoni tagħhom, ċerti pajjiżi qed jirriformaw ukoll is-sistemi ta' għajnuna soċjali tagħhom. 2.2. Il-Politika fiskali Ix-xenarju fiskali aggregat taż-Żona tal-Euro kompla jitjieb: l-isforzi l-kbar ta' konsolidazzjoni implimentati tul dawn l-aħħar snin f'kundizzjonijiet ekonomiċi diffiċli, issa qed iħallu l-frott bl-appoġġ tat-titjib fil-kundizzjonijiet ekonomiċi. Id-defiċit nominali mistenni li fl-2014 jaqa' taħt it-3 % tal-PDG fiż-Żona tal-Euro, għall-ewwel darba mill-2009 'l hawn, fejn kien jammonta għal 2,5%. Barra minn hekk, id-dejn pubbliku mistenni jistabbilizza ruħu fl-2014, għalkemm f'livell għoli ta' 96 % tal-PDG fiż-Żona tal-Euro, biex b'hekk iwaqqaf it-tendenza dejjem tikber ta' dawn l-aħħar snin. B'hekk, kemm il-projezzjonijiet tad-dejn kif ukoll tad-defiċit għaż-Żona tal-Euro huma ħafna aktar pożittivi minn dawk għal ekonomiji ewlenin oħra, inklużi l-Istati Uniti u l-Ġappun. It-tbassir tal-Kummissjoni għar-rebbiegħa juri li l-pass tal-konsolidazzjoni ekonomika fiż-Żona tal-Euro se jkun aktar kajman fl-2014 minn dak tas-sena l-oħra u huwa mistenni li jkun taħt il-¼ pp tal-PDG. Il-kisbiet fiskali jridu jiġu rikonoxxuti, iżda għandhom jitkomplew l-isforzi għal pożizzjonijiet baġitarji sostenibbli. Matul dawn l-aħħar snin saru sforzi kbar ta' konsolidazzjoni li rnexxielhom inaqqsu d-defiċits u jwaqqfu ż-żieda tad-dejn. Barra minn hekk, il-prospetti ekonomiċi bdew jitjiebu u jtejbu l-proporzjonijiet tad-defiċit u tad-dejn. Minn perspettiva proċedurali dan deher biċ-ċar fl-Istati Membri li kkoreġew id-defiċits eċċessivi b'mod sostenibbli u ħarġu mill-proċedura ta' defiċit eċċessiv. Madankollu, għad hemm ħafna Stati Membri li għandhom defiċits ogħla mill-valur ta' referenza ta' 3 % u livelli ta' dejn aktar minnn 60 %. Dawn jeħtieġu jkomplu bl-isforzi tagħhom biex inaqqsu d-defiċits u d-djun f'konformità mal-punt ta' riferiment għat-tnaqqis tad-dejn, li ġie introdott mill-Patt riformat ta' Stabbiltà u Tkabbir. Barra dan, ħafna Stati Membri li kkoreġew id-defiċits eċċessivi tagħhom ma laħqux il-pożizzjonijiet baġitarji sostenibbli kif iddefiniti mill-objettivi baġitarji ta' terminu medju. L-iżbalji tas-snin ta' qabel il-kriżi jridu jiġu evitati. Waħda mill-innovazzjonijiet ewlenin tal-qafas fiskali tal-UE introdotta mis-"Six-Pack" (il-pakkett dwar il-governanza ekonomika) kienet it-tisħiħ tal-fergħa preventiva tal-PST. Din kienet ibbażata fuq it-tagħlimiet meħuda mill-kriżi, li l-konformità dgħajfa mal-fergħa preventiva tal-PST kienet waħda mir-raġunijiet ewlenin wara d-defiċits fiskali l-kbar u ż-żieda fid-dejn matul il-kriżi. Il-konklużjonijiet ta' qabel ir-riforma dwar il-PST tal-2005, kienu diġà indikaw in-nuqqas ta' konformità mal-fergħa preventiva bħala waħda mis-sorsi ewlenin tal-problemi fiskali li segwew. Bħala rimedju għal din id-dgħufija, is-"Six-Pack" iċċara l-valutazzjoni tal-konformità mal-MTO jew il-pjan ta' aġġustament lejh u introduċa sanzjonijiet għall-Istati Membri taż-Żona tal-Euro f'każ ta' nuqqas ta' konformità. Biex tkun enfasizzata l-importanza tal-baġits strutturalment ibbilanċjati, l-Istati Membri ffirmaw it-Trattat dwar l-Istabbiltà, il-Koordinazzjoni u l-Governanza (it-TSKG) li fil-leġiżlazzjoni nazzjonali tagħhom fil-livell kostituzzjonali jew ekwivalenti, jinforza r-rekwiżit tal-konformità mal-objettiv ta' terminu medju. Huwa għalhekk ta' importanza fundamentali li l-Istati Membri jiżguraw il-konformità sħiħa mar-rekwiżiti tal-fergħa preventiva. It-titjib tal-kundizzjonijiet ekonomiċi għandu jittieħed bħala opportunità biex jitkompla l-pjan ta' aġġustament lejn l-objettiv baġitarju ta' terminu medju u jinbnew bafers fiskali qabel il-fatturi ċikliċi jinbidlu għal darba oħra. Minn din il-perspettiva, l-isforz fl-2014 ta' konsolidazzjoni strutturali ta' taħt il-¼ pp tal-PDG, jagħmel referenza għal reazzjoni insuffiċjenti ġenerali għall-isfidi fiskali fiż-Żona tal-Euro. Dan huwa partikolarment il-każ meta jitqies li għall-Istati Membri li fl-2014 għad għadhom proċedura ta' defiċit eċċessiv, l-isforz strutturali medju rakkomandat għall-2014 fir-rakkomandazzjonijiet tal-proċedura ta' defiċit eċċessiv huwa ta' 1 % tal-PDG, filwaqt li għall-Istati Membri fil-fergħa preventiva, il-proċedura ta' defiċit eċċessiv teħtieġ bħala punt ta' riferiment 0,5 % tal-aġġustament strutturali tal-PDG lejn il-MTO u b'hekk erba' pajjiżi taż-Żona tal-Euro biss laħqu l-MTO. Madankollu, din il-konklużjoni għandha tiġi kwalifikata, billi l-bilanċ strutturali jista' jissottovaluta l-isforz fiskali sottostanti abbażi ta' reazzjoni tad-dħul aktar baxxa min-normal għat-tkabbir ekonomiku u t-tkabbir attwali mrażżan tal-produzzjoni potenzjali f'perspettiva ta' terminu medju. Sa mill-bidu tal-Istrateġija Ewropa 2020, il-Kummissjoni talbet b'mod konsistenti lill-Istati Membri biex waqt il-konsolidazzjoni tal-baġits pubbliċi tagħhom jagħtu prijorità lill-politiki li jtejbu t-tkabbir. L-elementi importanti ta' politika fiskali li jtejbu t-tkabbir huma d-differenzazzjoni tal-isforz ta' konsolidazzjoni fiskali, is-sostenibbiltà fuq terminu twil (it-tnejn li huma vvalutati hawn fuq), il-kompożizzjoni u l-istruttura tad-dħul u l-infiq u qafas fiskali sod. Il-kwalità ġenerali tal-infiq tirriżulta mill-kombinazzjoni ta' żewġ aspetti ewlenin: (i) il-kompożizzjoni tal-infiq u b'mod partikolari l-piż ta' partiti ta' nfiq li jiffavorixxu aktar it-tkabbir u (ii) l-effiċjenza tal-infiq, jiġifieri l-effikaċja li biha r-riżorsi pubbliċi jinbidlu f'servizzi għaċ-ċittadini u n-negozji. F'termini tat-tqegħid fil-mira ta' żoni ta' nfiq li għandhom fil-prinċipju jaffettwaw b'mod pożittiv it-tkabbir, il-kategoriji ta' nfiq li l-aktar li jingħataw enfasi huma l-investiment pubbliku, l-edukazzjoni, u r-riċerka u l-iżvilupp (R&Ż). Sa mill-bidu nett tal-kriżi ekonomika u finanzjarja, l-aħħar tendenzi fil-kompożizzjoni tal-infiq fiż-Żona tal-Euro jenfasizzaw fuq żieda ġenerali fis-sehem tal-protezzjoni soċjali akkumpanjata minn tnaqqis f'diversi funzjonijiet oħra, inkluża l-edukazzjoni, kif ukoll it-tendenza mifruxa li jitnaqqas l-investiment pubbliku, li ta' spiss jitqies bħala mira faċli għall-konsolidazzjoni. Pereżempju fl-2013, in-nefqa medja fuq il-formazzjoni tal-kapital fiż-Żona tal-Euro kienet ta' 2,1 % tal-PDG u ta' 4,3 % tan-nefqa totali, tnaqqis mill-ammonti tal-2007 ta' 2,6 % u 5,7 % rispettivament (ara t-Tabella 2). Tabella 2. L-Investiment Pubbliku (Formazzjoni Grossa tal-Kapital Fiss) bħala % tal-PDG u tan-nefqa totali || FGKF (% tal-PDG) || || || FGKF (% tan-nefqa totali) || || || 2007 || 2014 || bidla || 2007 || 2014 || bidla BE || 1.6 || 1.6 || 0.0 || 3.2 || 2.9 || -0.3 DE || 1.5 || 1.6 || 0.1 || 3.4 || 3.5 || 0.1 EE || 5.1 || 4.0 || -1.1 || 14.9 || 10.3 || -4.5 IE || 4.7 || 1.6 || -3.1 || 12.7 || 3.9 || -8.8 EL || 3.4 || 2.6 || -0.8 || 7.1 || 5.5 || -1.6 ES || 4.0 || 1.3 || -2.7 || 10.3 || 3.0 || -7.3 FR || 3.3 || 3.0 || -0.2 || 6.2 || 5.3 || -0.8 IT || 2.3 || 1.6 || -0.7 || 4.9 || 3.3 || -1.6 CY || 3.0 || 2.3 || -0.7 || 7.3 || 4.8 || -2.4 LV || 5.7 || 3.7 || -2.0 || 15.8 || 10.5 || -5.3 LU || 3.3 || 3.1 || -0.2 || 9.1 || 7.2 || -1.9 MT || 3.7 || 2.7 || -1.0 || 8.8 || 6.2 || -2.7 NL || 3.3 || 3.3 || 0.0 || 7.3 || 6.6 || -0.7 AT || 1.1 || 1.0 || -0.1 || 2.2 || 1.9 || -0.3 PT || 2.7 || 1.8 || -0.9 || 6.1 || 3.8 || -2.3 SI || 4.2 || 4.2 || 0.0 || 10.0 || 8.4 || -1.6 SK || 1.9 || 1.9 || 0.0 || 5.5 || 5.0 || -0.5 FI || 2.4 || 2.9 || 0.4 || 5.1 || 4.8 || -0.3 ŻE-18 || 2.6 || 2.0 || -0.6 || 5.7 || 4.1 || -1.5 Sors: Is-servizzi tal-Kummissjoni (Ameco) F'dak li għandu x'jaqsam mal-effiċjenza tan-nefqa għad fadal ħafna xi jsir ukoll fiż-Żona tal-Euro. Dan jidher biċ-ċar fil-qasam tan-nefqa soċjali. Il-Grafika 2 tippreżenta r-rabta bejn it-tnaqqis fl-inugwaljanza fl-introjtu u n-nefqa soċjali. Għalkemm li titnaqqas l-inugwaljanza mhux l-uniku għan tan-nefqiet tas-sigurtà soċjali, il-grafika tissuġġerixxi li huwa possibbli li l-finanzi pubbliċi jittejbu mingħajr ma tiżdied l-inugwaljanza fl-introjtu, dejjem jekk jistgħu jiġu identifikati kisbiet fl-effiċjenza. Grafika 1. Ir-rabta bejn it-tnaqqis tal-inugwaljanza fl-introjtu tas-suq u n-nefqa tal-protezzjoni soċjali, 2000-11 Sors: Il-Eurostat u l-Bażi ta' Dejta Standardizzata tal-Inugwaljanza fl-Introjtu Dinji. Nota: it-tnaqqis fid-differenza perċentwali bejn il-koeffiċjent Gini wara t-taxxi u t-trasferimenti u l-koeffiċjent Gini qabel it-taxxi u t-trasferimenti. Fir-rigward l-oqfsa fiskali, tul iż-Żona tal-Euro sar progress fl-aħħar ftit snin. Dan kien xprunat mill-ħtieġa li tintwera u li jkun hemm adeżjoni ma' dixxiplina fiskali aktar stretta, akkumpanjata minn rekwiżiti aktar stretti fil-governanza fiskali Ewropea, pereżempju bid-dħul fis-seħħ tad-Direttiva dwar l-oqfsa baġitarji nazzjonali[2] fil-bidu tal-2014 fl-UE-28. Dan l-isforz lejn governanza fiskali huwa partikolarment għoli fiż-Żona tal-Euro, fejn saru impenji addizzjonali biex jappoġġaw id-dixxiplina fiskali. Matul l-2013, il-qafas għaż-Żona tal-Euro beda jiffunzjona bid-dħul fis-seħħ tat-Two-pack[3] (ara hawn fuq) u l-"Patt Fiskali" [4], li japplika kompletament għall-Istati Membri taż-Żona tal-Euro. L-2014 se tkun sena kritika f'termini ta' konformità b'rekwiżiti ġodda dwar l-oqfsa fiskali. Soġġetti għat-taħlita ta' elementi leġiżlattivi li għadhom kemm ġew stabbiliti u li huma elenkati hawn fuq, l-Istati Membri taż-Żona tal-Euro jridu jiżguraw kemm jista' jkun malajr konformità mad-dispożizzjonijiet legali kollha li bħalissa jinsabu kompletament fis-seħħ; il-valutazzjoni tal-konformità kontinwa għat-traspożizzjoni tad-Direttiva u l-Patt Fiskali bħalissa jinsabu f'idejn il-Kummissjoni. Fix-xhur li ġejjin, l-Istati Membri taż-Żona tal-Euro għandhom jiddedikaw l-aktar l-attenzjoni tagħhom biex jiżguraw l-arranġament u l-funzjonament effettiv tar-regoli fiskali, b'mod partikolari tar-regoli tal-bilanċ bal-baġit strutturali, u l-monitoraġġ tagħhom minn istituzzjonijiet fiskali indipendenti; kif ukoll l-integrazzjoni nazzjonali sħiħa tal-iskeda ta' żmien baġitarja komuni ġdida inkluż l-Abbozzi tal-Pjanijiet Baġitarji u l-Pjanijiet Fiskali fuq Terminu Medju, abbażi ta' previżjonijiet li saru jew ġew adottati indipendentement. 2.3 Il-politika tas-settur finanzjarju L-eteroġeneità tal-kundizzjonijiet ta' self tibqa' waħda għolja ħafna u tikkuntrasta mal-frammentazzjoni finanzjarja mnaqqsa f'segmenti oħra tas-suq bħal dawk għad-dejn sovran u korporattiv. Fl-Istħarriġ tas-Self tal-Bank tal-BĊE, il-banek taż-Żona tal-Euro irrikonoxxew li b'mod inġenerali t-tneħħija tat-tensjonijiet tad-dejn sovran, ikkontribwixxiet għal titjib fil-kundizzjonijiet tal-finanzjament tal-banek filwaqt li l-impatt tat-tħaffif tal-kriżi tad-dejn sovran fuq l-istandards tal-kreditu tal-banek baqa' imrażżan. Dan jimplika li l-banek għadhom mhux qegħdin jittrasformaw il-kundizzjonijiet ta' finanzjament imtejba f'kundizzjonijiet ta' self aħjar. Matul l-aħħar xhur, ir-rati ta' imgħax għas-self għal intrapriżi f'pajjiżi ċentrali bħall-Ġermanja u Franza ma baqgħux neżlin filwaqt li tbaxxew ftit fl-aktar pajjiżi fraġli bħall-Greċja u l-Portugall. Madankollu, id-differenzi fir-rati ta' self għall-intrapriżi bejn pajjiżi bħall-Italja u Spanja u l-Ġermanja għadhom ma bdewx jiċkienu bis-serjetà. Barra minn hekk, il-flussi ta' kreditu baqgħu mrażżna. L-aktar dejta ta' self tal-banek riċenti tikkonferma li l-irkupru ekonomiku li qed naraw bħalissa huwa essenzjalment mingħajr kreditu. Il-flussi ta' kreditu għas-settur privat naqsu sew matul l-aħħar xhur wara volumi ta self li xorta waħda għadhom dgħajfa ħafna għas-settur korporattiv mhux finanzjarju. Limiti fuq il-kreditu bħal dawn jistgħu jwaqqfu l-irkupru, partikolarment f'pajjiżi vulnerabbli u jżidu mal-pressjonijiet tad-diżinflazzjoni. Il-punt debboli tas-self lill-ekonomija reali huwa attribwibbli għall-elementi tan-naħat tad-domanda u l-provvista. Min-naħa tal-provvista, l-interazzjoni bejn debbulizza ekonomika estiża bi kwistjonijiet ta' karta tal-bilanċ legati, fost korrezzjonijiet kontinwi fis-swieq tal-proprjetà kummerċjali u residenzjali f'ċerti pajjiżi, taffettwa r-riskju ta' kreditu. Dan jirriżulta fi kwalità ta' kreditu li tmur għall-agħar u żidiet fil-proporzjonijiet tas-self improduttiv (non-performing loan, NPL) tal-banek taż-Żona tal-Euro. Barra minn hekk, skont xi parteċipanti tas-suq, il-problemi fil-kwalità tal-assi huma aktar għolja milli ġie rrappurtat, minħabba li l-banek jeżerċitaw it-tolleranza lejn mutwatarji bi kwalità ta' kreditu baxxa. Dan imbagħad jista' jnaqqas il-kapaċità tal-banek li jestendu self ġdid għal impriżi produttivi, minħabba li l-proporzjon għoli ta' NPLs u self li jinvolvi t-tolleranza jorbtu l-kapital u l-finanzjament. L-analiżi li għaddejja rigward il-kwalità tal-assi tal-BĊE, segwita minn testijiet tal-istress madwar l-UE kollha, mistennija li eventwalment tiżvela kull telf li ma ġiex rikonoxxut u ssaħħaħ aktar il-kompletezza tal-korrezzjoni tal-karta tal-bilanċ meħtieġa. Min-naħa l-oħra, iż-żieda fid-dejn u d-diżingranaġġ tad-dejn tas-settur privat li għaddejja, l-ambjent ekonomiku dgħajjef u l-prospetti ekonomiċi fqar fiż-Żona tal-Euro jitfgħu piż fuq il-kapaċità tar-ripagament tad-dejn u d-domanda għall-kreditu tal-mutwatarji. F'ċerti pajjiżi taż-Żona tal-Euro, il-progress kajman fir-ristrutturar tas-settur korporattiv ikompli jnaqqas id-domanda għal self ġdid. Minkejja l-ambjent ekonomiku relattivament diffiċli, il-banek taż-Żona tal-Euro komplew saħħew il-pożizzjonijiet kapitali tagħhom. Dan wassal sabiex proporzjonijiet ta' Grad 1 ta' Ekwità Komuni Basel III (Ekwità Komuni Grad 1, CET1). ta' banek kbar taż-Żona tal-Euro jkunu jixxiebħu sew ma' dawk tal-pari globali tagħhom. Barra minn hekk, ħafna banek kbar li diġà jirrappurtaw proporzjonijiet Basel III CET1 sa Settembru 2013 kienu laħqu jew qabżu livelli ta' 9 %. Riżultat ta' dan, minkejja żidiet kontinwi f'provvedimenti ta' self-telf, il-proporzjonijiet tal-kapital fil-banek taż-Żona tal-Euro baqgħu stabbli b'mod ġenerali u saħansitra qegħdin jikbru f'ħafna Stati Membri taż-Żona tal-Euro. Minkejja dan, il-proporzjonijiet ta' kopertura għadhom relattivament baxxi f'ċerti pajjiżi minħabba li ż-żidiet fl-NPLs qed jgħaġġlu aktar mit-tkabbir fil-provvedimenti. It-titjib fil-proporzjonijiet tal-kapital tal-banek fiż-Żona tal-Euro nkiseb permezz ta' kombinazzjoni ta' żidiet fil-kapital u tnaqqis ta' atti mwieżna għar-riskju. Minħabba l-inċertezza tal-parteċipanti tas-suq finanzjarju marbuta mal-kalkoli tal-assi mwieżna għar-riskju, qiegħed dejjem aktar jintuża proporzjon ta' ingranaġġ sempliċi bħala indikatur komplimentari biex ikejjel il-qawwa tas-settur bankarju. Fuq dan il-kejl, il-progress tal-banek taż-Żona tal-Euro jidher inqas sinifikanti. Meta nħarsu 'l quddiem, naraw li l-frammentazzjoni finanzjarja tista' titnaqqas aktar jekk jista' jsir progress billi jiġu indirizzati l-kawżi sottostanti. F'dan ir-rigward, għaddejjin inizjattivi politiċi varji biex tiġi ttrattata din il-kwistjoni u l-fraġilità tas-sistema bankarja. L-inizjattivi tal-Unjoni Bankarja jibqgħu punti kritiċi fuq l-aġenda politika tal-UE. L-Unjoni Bankarja se toħloq settur finanzjarju aktar robust fiż-Żona tal-Euro, u b'hekk il-banek isiru aktar siguri l-ewwel nett permezz tal-prevenzjoni tal-kriżijiet, filwaqt li ċ-ċentralizzazzjoni tas-superviżjoni taħt l-awspiċi tal-Mekkaniżmu Superviżorju Uniku (Single Supervisory Mechanism, SSM) se tnaqqas ir-riskji li tali funzjoni taqa' fin-nasba ta' suġġetti esterni. Jekk il-banek jiffaċċjaw sfidi ta' solvenza, likwidità jew vijabbiltà, is-superviżuri jistgħu jintervjenu fi stadju aktar bikri biex jikkontrollawhom, u jekk il-problemi xorta waħda ma jkunux jistgħu jiġu indirizzati b'mod adegwat, jitqiegħed qafas fis-seħħ li jippermetti r-riżoluzzjoni ordinata ta' istituzzjonijiet f'diffikultà. Il-BĊE għamel progress sinifikanti meta sar responsabbli mis-superviżjoni tal-banek fiż-Zona tal-Euro. Il-BĊE, b'mod partikolari qed iwettaq valutazzjoni komprensiva tal-akbar banek fiż-Żona tal-Euro (128 istituzzjoni ta' kreditu tul 18-il Stat Membru, li bejn wieħed u ieħor ikopru 85 % tal-assi totali tal-banek taż-Żona tal-Euro) bil-għan li jiffinalizzaha qabel ma f'Novembru 2014 jassumi r-rwol tiegħu ta' superviżur uniku. Dan l-eżerċizzju jinvolvi valutazzjoni tar-riskju għal kull bank u analiżi tal-kwalità tal-assi (asset quality review, AQR) segwita minn test tal-istress (stress test, ST), li se jsir fit-28 Stat Membru tal-UE, f'koordinazzjoni mill-qrib mal-EBA. Il-ħidma fuq l-AQR ilha għaddejja sew. Il-metodoloġija ġiet ippubblikata fl-aħħar ta' Marzu u l-proċess tal-AQR huwa mistenni li jiġi ffinalizzat f'Lulju. It-tħejjijiet għat-testjiet tal-istress għaddejjin ukoll, u fid-29 ta' April l-EBA ppubblika x-xenarji u l-metodoloġija. L-EBA u l-BĊE flimkien ħabbru l-elementi ewlenin tal-eżerċizzju, inkluż il-limiti tal-kapital ta' 8 % CET1 għax-xenarju bażi u 5,5 % CET1 għax-xenarju avvers. B'kuntrast ma' eżerċizzji fil-passat, id-deċiżjonijiet superviżorji biex jiġu indirizzati l-eżiti tat-testijiet tal-istress u l-implikazzjonijiet tar-riżultati tal-banek, mhux se jiġu kkoordinati mill-EBA; minflok dan il-kompitu se jiġi allokat lill-awtoritajiet kompetenti inkluż il-BĊE. Għadd ta' elementi jikkonfermaw il-kredibbiltà tat-test tal-istress speċjalment meta wieħed iqis li l-punt ta' tluq huwa aktar kredibbli u iktar iebes minħabba l-AQR preċedenti. Aktar elementi li jikkonfermaw dan jikludu (i) it-twessigħ tal-orizzont tal-eżerċizzju minn sentejn għal tliet snin, (ii) definizzjonijiet armonizzati aħjar għal parametri importanti bħall-NPLs u (iii) approċċ komuni għat-trattament ta' bonds sovrani fit-test tal-istress mingħajr diskrezzjoni nazzjonali. Barra minn hekk, il-livell ta' trasparenza introdott fl-eżerċizzju u l-komprensività tiegħu huwa ta' serħan il-moħħ għall-istituzzjonijiet u l-parteċipanti tas-suq. Barra minn hekk, il-kundizzjonijiet favorevoli ħafna tas-suq jistgħu jagħmluha aktar faċli u orħos għall-banek biex iżidu l-kapital jew ineħħu l-assi taħt kundizzjonijiet aħjar li jistgħu jiġu ppenalizzati matul l-eżerċizzju. Il-Mekkaniżmu Uniku ta' Riżoluzzjoni (SRM) ġie approvat mill-koleġiżlaturi f'April 2014. L-SRM se japplika għall-banek kollha fiż-Żona tal-Euro u Stati Membri oħra li jiddeċiedu li jipparteċipaw. Il-proċeduri tat-teħid ta' deċiżjonijiet tal-SRM ġew ikkalibrati bir-reqqa sabiex ikun possibbli li tintlaħaq deċiżjoni dwar każ ta' riżoluzzjoni matul tmiem ġimgħa (week-end). L-SRM huwa mibni fuq Bord Uniku ta' Riżoluzzjoni u se jkun jinvolvi membri permanenti kif ukoll il-Kummissjoni, il-Kunsill, il-BĊE u l-awtoritajiet ta' riżoluzzjoni nazzjonali. Fil-biċċa l-kbira tal-każijiet, meta bank fiż-Żona tal-Euro jew li jkun stabbilit fi Stat Membru li jkun qed jipparteċipa fl-Unjoni Bankarja jkun jeħtieġ li jiġi riżolt, il-BĊE jinnotifika l-każ lill-Bord, lill-Kummissjoni u lill-awtoritajiet ta' riżoluzzjoni nazzjonali rilevanti. Fl-Unjoni Bankarja, dawn il-fondi jinġabru flimkien b’mod gradwali fil-Fond Uniku ta’ Riżoluzzjoni li l-banek kollha fil-pajjiżi tal-unjoni bankarja se jikkontribwixxu fih mill-2016 u li sal-2024 se jammonta għal EUR 55 biljun. Madankollu, ir-Regolament SRM għadu ma stabbilixxiex garanzija ta' kontinġenza għall-fond, li se jinbena matul is-snin li ġejjin. L-aċċess għall-finanzi għall-SMEs għadu diffiċli f'ħafna Stati Membri u b'hekk hemm ir-riskju li dan ixekkel l-irkupru ekonomiku. Fl-istess ħin, il-ħtiġijiet ta' investiment għat-trasport, l-enerġija u n-netwerks tal-infrastruttura tal-broadband huma stmati għal EUR 1 triljun sal-2020. Ir-riskju ta' diskrepanza tal-likwidità fl-Ewropa għadu għoli, fl-isfond ta' pressjonijiet kontinwi ta' diżingranaġġ u ta' frammentazzjoni tas-suq li għadha sinifikanti (ara hawn fuq). Flimkien mal-ħolqien tal-unjoni bankarja, ittieħdu jew hemm ippjanati għadd ta' inizjattivi biex jiffinanzjaw l-ekonomija fuq terminu twil. Hemm qbil wiesa' dwar il-ħtieġa li s-sorsi ta' finanzjament jiġu diversifikati, minħabba li l-Ewropa hija kkaratterizzata minn sistema dominata mill-intermedjazzjoni tal-banek. Is-swieq Ewropej tal-kapital huma relattivament sottożviluppati u bħalissa ma jistgħux jimlew id-diskrepanza tal-likwidità li nħolqot mid-diżingranaġġ tal-banek. Jeżistu għadd ta' ostakli li jxekklu lill-finanzjament tas-suq tal-kapital milli jaqbad. L-inċentivi għal atturi istituzzjonali bħall-assiguraturi biex jimpenjaw ruħhom f'finanzjament fuq terminu twil, jistgħu jiġu aġġustati. L-aċċess tal-SMEs għas-swieq tal-kapital bħalissa qed jiġi mxekkel mill-assimetriji tal-informazzjoni u n-nuqqas ta' suq ta' titolizzazzjoni likwidu. Biex is-suq tat-titolizzazzjoni jerġa' jqum fuq saqajh huwa kruċjali li niddistingwu bejn totalizzazzjoni tajba u ħażina, li u mbagħad għandha tippermetti t-titjib tal-qafas prudenzjali għal totalizzazzjoni tajba. Fis-suq għall-finanzjament tal-infrastruttura, il-parteċipanti tas-suq finanzjarju ħafna drabi ġibdu l-attenzjoni lejn in-nuqqas ta' trasparenza f'serje ta' proġetti bħala xkiel għal finanzjament prevedibbli, ngħidu aħna fejn jidħlu s-sħubijiet pubbliċi-privati (PPP). Id-disponibbiltà msaħħa tal-informazzjoni dwar pjanijiet nazzjonali infrastrutturali u ta' investiment u dwar proġetti promossi mill-awtoritajiet nazzjonali tista' tattira s-swieq kapitali lejn proġetti fl-Ewropa. Fl-aħħar nett, għadd ta' fatturi trażversali relatati mal-governanza korporattiva, kwistjonijiet ta' kontabbiltà u tassazzjoni u kwistjonijiet legali qed iżommu lura l-finanzjament tas-suq. Il-Komunikazzjoni tal-Kummissjoni dwar finanzjament fuq terminu twil adottata fl-aħħar ta' Marzu 2014 tiffoka fuq pjan ta' azzjoni konkret b'diversi azzjonijiet li diġà għandhom jittieħdu din is-sena biex dawn il-kwistjonijiet jiġu indirizzati.. [1] Darvas, Z. and G. Wolff (2014), 'Europe's social problem and its implication for economic growth', Bruegel policy brief, ħarġa 03. [2] Id-Direttiva tal-Kunsill 2011/85/UE dwar ir-rekwiżiti għal oqfsa baġitarji tal-Istati Membri, parti mis-"6-pack" [3] Ir-Regolament (UE) Nru 473/2013 dwar dispożizzjonijiet komuni għall-monitoraġġ u l-valutazzjoni tal-abbozzi tal-pjani baġitarji u l-iżgurar tal-korrezzjoni tad-defiċit eċċessiv tal-Istati Membri fiż-Żona tal-Euro. [4] Il-Patt Fiskali huwa l-kapitolu fiskali tat-Trattat dwar l-Istabbiltà, il-Koordinazzjoni u l-Governanza fl-Unjoni Ekonomika u Monetarja (TSKG)